Dagsorg vir honde skep werk vir jonges met spesiale behoeftesFoto: goodthingsguy.com ŉ Dagsorgsentrum vir honde is in Bryanston op die been gebring om werkgeleenthede vir jongmense met spesiale behoeftes te skep. Die stigter, Tamara Coumbis, het dié sentrum begin toe haar stiefseun, Julian, wat spesiale behoeftes het, gesukkel het om werk te kry ná sy studie. Julian, wat aanvanklik eers vir ŉ jaar as vrywilliger by ŉ plaaslike hondesentrum gewerk het, het dié soort werk vreeslik geniet en so is die idee vir hul eie besigheid gebore. In ŉ onderhoud met goodthingsguy.com vertel Tamara watter positiewe uitwerking dié soort werk op Julian gehad het. Sy en haar man, Ron, het daarom verlede jaar hul eie dagsorg vir honde begin sodat Julian ŉ salaris kon verdien. “Ons wou nie vir ander mense wag om geleenthede vir Julian te skep nie. En die beste is, nou is daar ook ander jongmense met spesiale behoeftes wat voordeel hieruit trek,” sê Tamara. Nog ŉ tak is in Kyalami geopen en skep tans werk vir drie jongmense met spesiale behoeftes, asook twee vrywilligers. “Die groot aantal jongmense met spesiale behoeftes kan en wíl graag werk. Dit is nie ŉ welsynsorganisasie nie maar ŉ professionele diens.” Volgens Tamara kry hulle baie goeie terugvoer van kliënte. “Dit is nie net ŉ werk nie, hulle is vreeslik lief vir die diere. Hierdie werk gee hulle nie net ŉ salaris nie, maar ook ŉ doel, iets wat almal soek.”